DA Den Europæiske Unions Tidende C 77/21

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 77/08

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»PUZZONE DI MOENA«/»SPRETZ TZAORÌ«

EF-Nr.: IT-PDO-0005-0950-08.02.2012

BGB ( ) BOB ( X )

1. Betegnelse:

»Puzzone di Moena«/»Spretz Tzaorì«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Klasse 1.3. Ost

3.2. Beskrivelse af produktet med betegnelsen i punkt 1:

Den beskyttede oprindelsesbetegnelse »Puzzone di Moena«/»Spretz Tzaorì« bruges om en ost fremstillet af råmælk fra køer af racerne Bruna, frisisk, Pezzata Rossa, Grigio Alpina, Rendena, Pinzgau og krydsninger deraf. Mælk fra en eller flere af disse racer kan bruges til produktionen.

Osten er cylinderformet med lave, let konvekse eller plane sider og plane eller let konvekse overflader. Skorpen er glat eller med enkelte rynker, og farven varierer fra okkerfarvet til lyse- eller rødbrun. Osten er af halvkogt ostemasse med halvfast, elastisk tekstur, hvis farve varierer fra hvid til lys strågul med spredte små til mellemstore huller. Ost fremstillet af mælk fra køer, der går på alpegræsgange, har mellemstore til store huller og en mere intens gul farve.

Dens smag er stærk, intens, let og behageligt salt og/eller skarp med en knap mærkbar bitter eftersmag. Dens aroma er stærk og gennemtrængende med et let anstrøg af ammoniak.

Ostens diameter varierer fra 34 til 42 cm, og siden er mellem 9 og 12 cm høj. Osten vejer fra 9 til 13 kg.

Den kan produceres hele året.

Fedtindholdet i ostens tørstof må ikke overstige 45 %. Vandindholdet svinger fra 34 % til 44 %, målt når osten er mindst 90 dage gammel. Lagringstiden er mindst 90 dage. Efter 150 dages modning kan osten defineres som »moden«.

3.3. Råvarer (kun for forarbejdede produkter):

Råmælken kommer fra to på hinanden følgende malkninger, og fedtet fjernes delvis ved afskumning af fløden. Mælk fra køer, der går på alpegræsgange, kan bruges til at fremstille »Puzzone di Moena«/»Spretz Tzaorì«.

3.4. Foder (kun for produkter af animalsk oprindelse):

Ved fremstilling af »Puzzone di Moena«/»Spretz Tzaorì« skal mindst 60 % af foderet til malkekøerne være græs (hø fra permanente græsningsarealer og/eller græs, der græsses eller ædes direkte på marken), som skal komme fra det produktionsområde, der er anført i punkt 4.

Der må der ikke anvendes mælk fra køer, der fodres med ensilage og/eller »blandinger« og/eller ved hjælp af unifeed-metoden.

Køernes foder kan suppleres med fodermidler eller fuldfoder med henblik på at sikre, at køerne får en afbalanceret kost til mælkeproduktion.

Ud over de foderstoffer, der ikke er tilladt i henhold til den gældende lovgivning, må foderet ikke indeholde følgende produkter:

— rapskage-, druekerne- eller citruskernemel

— tørrede biprodukter fra industriel forarbejdning af frugt og grøntsager

— biprodukter fra sukkerproduktion

— tørrede biprodukter fra fermenteringsindustrien

— tørrede grøntsager og tørret frugt.

3.5. Specifikke etaper af produktionen, som skal finde sted i det afgrænsede geografiske område:

Hele produktionsprocessen (opdræt, mælkeproduktion og -forarbejdning samt saltning, forarbejdning og modning af osten) skal foregå inden for det område, der er anført under punkt 4.

3.6. Særlige regler vedrørende udskæring, rivning eller emballering osv.:

—

3.7. Særlige mærkningsregler:

Osten mærkes med betegnelsen »PDO Puzzone di Moena«, der præges en eller flere gange på ostens sider og trykkes på produktets mærkater med en skrift, der er større end alle øvrige påskrifter på produktet.

Osten forsynes med osteriets referencenummer eller -kode og parti.

Osten sælges hel eller udskåret. Ved markedsføring skal hele oste eller de forskellige pakningstyper være forsynet med ordlyden »Puzzone di Moena«/»Spretz Tzaorì« eller enten »PDO Puzzone di Moena« eller »PDO Spretz Tzaorì«, osteriets referencenummer eller -kode, produktionsparti og ordet »stagionato« (»moden«) og/eller »di malga« (»fra alpegræsgange«), hvis det er relevant. Sidstnævnte må kun anføres, hvis al den mælk, der er anvendt til fremstillingen af denne ost, kommer fra køer, der græsser på alpegræsgange.

4. Præcis afgrænsning af det geografiske område:

Produktionsområdet for »Puzzone di Moena«/»Spretz Tzaorì« omfatter følgende administrative kommuner: Campitello di Fassa, Canal San Bovo, Canazei, Capriana, Carano, Castello Molina di Fiemme, Cavalese, Daiano, Fiera di Primiero, Imer, Mazzin, Mezzano, Moena, Panchià, Pozza di Fassa, Predazzo, Sagron Mis, Siror, Soraga, Tesero, Tonadico, Transacqua, Valfloriana, Varena, Vigo di Fassa og Ziano di Fiemme i provinsen Trento samt Anterivo og Trodena i provinsen Bolzano.

5. Tilknytning til det geografiske område:

5.1. Det geografiske områdes egenart:

Det geografiske miljø, hvor osten med den beskyttede oprindelsesbetegnelse »Puzzone di Moena«/»Spretz Tzaorì« produceres, er typisk alpint. Det definerede geografiske område består af tre lokaliteter, dalene Fiemme og Fassa samt Primiero — Vanoi.

Nedbøren, de betydelige klimatiske forskelle mellem årstiderne og græsgangenes og græsengenes højdemæssige beliggenhed (fra 600 m over havet til mere 2 000 m for visse alpegræsgange) kombineret med forskelle i jordbundssammensætningen, som primært består af kalksten og dolomit, men også silikat i visse områder, begunstiger en varieret flora, navnlig på græsgangene, og skaber de særlige betingelser, der knytter »Puzzone di Moena«/»Spretz Tzaorì« til det angivne område. Det pågældende områdes flora omfatter hjemmehørende arter, som i de fleste tilfælde kan dateres tilbage til oldtiden, men som i dag kun vokser på små områder.

I denne alpine kontekst spiller selv landbrugene, som er små til mellemstore familiedrevne bedrifter, en vigtig rolle i indsatsen for at beskytte naturen ved at opretholde græsgangene og græsengene og ved at bevare og videreføre de traditionelle ostefremstillingsmetoder, som f.eks. »lavaggio« (»vaskning«), som de lokale landbrugere har bevaret, og som bruges ved fremstillingen af den beskyttede oprindelsesbetegnelse »Puzzone di Moena«/»Spretz Tzaorì«. Ved denne metode vendes og bades hver ost jævnligt i lunken, letsaltet vand med større og større mellemrum, efterhånden som osten modnes.

5.2. Produktets egenart:

Den beskyttede oprindelsesbetegnelse »Puzzone di Moena«/»Spretz Tzaorì« henviser til en halvfast, blød ost med vasket skorpe, som er genkendelig ved sin typiske intense og gennemtrængende aroma med et anstrøg af ammoniak. Den intense aroma af »Puzzone di Moena«/»Spretz Tzaorì« ledsages af en behageligt salt og/eller skarp smag med en let bitter eftersmag. »Puzzone di Moena«/»Spretz Tzaorì« har også en nuanceret patina på sin skorpe, der under modningen bliver mørkere og skifter fra okkergul til lyse- eller rødbrun.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Den særlige smag og aroma, der er karakteristisk for osten med den beskyttede oprindelsesbetegnelse »Puzzone di Moena«/»Spretz Tzaorì« hænger sammen med den høje kvalitet af den anvendte råmælk. Denne mælk, som har et mere varieret mikrobiologisk indhold end varmebehandlet mælk, spiller en vigtig rolle for karakteriseringen af intensiteten af den smag og aroma, der forbindes med »Puzzone di Moena«/»Spretz Tzaorì«.

Den høje kvalitet af den mælk, der bruges ved fremstilling af »Puzzone di Moena«/»Spretz Tzaorì«, tilskrives den høje kvalitet af malkekøernes foder, dvs. forbuddet mod brug af ensilage. Endvidere har det stor betydning, at køerne fodres med hø og/eller græs fra områder eller græsser direkte på områdets græsgange, som er rigt på de specifikke foderafgrøder.

Det særlige bidrag fra områdets producenter skal også fremhæves. De er i årenes løb blevet mestre i fremstillingen af »Puzzone di Moena«/»Spretz Tzaorì«. I ostefremstillings- og modningsprocessen hjælper denne ekspertise dem med at undgå tilstedeværelsen af uønsket gær, som kan ændre den aroma og smag, der er karakteristisk for »Puzzone di Moena«/»Spretz Tzaorì«.

Produktionsmetoden for osten med den beskyttede oprindelsesbetegnelse »Puzzone di Moena«/»Spretz Tzaorì« omfatter den særlige vaskning af ost i lunkent vand, nogle gange tilsat lidt salt. Dette udføres af de lokale producenter i løbet af modningsprocessen og bevirker, at ostene danner en nuanceret patina på skorpen, som gradvist skifter farve fra okkergul til lyse- eller rødbrun. Denne nuancerede patina fremmer udviklingen af specifik biokemisk aktivitet i osten, mens den modnes, og resulterer i dannelsen af de kemiske forbindelser, der kendetegner den særlige smag og aroma ved »Puzzone di Moena«/»Spretz Tzaorì«.

Tidligere var »Puzzone di Moena«/»Spretz Tzaorì« især populær blandt de fattige bønder i Alperne på grund af dens stærke, endda skarpe smag og aroma, som ofte er salt, fordi den selv i små mængder gav smag til deres lidt kedelige bondekost, der ofte var baseret på polenta eller kartofler.

I 1984 fik »Puzzone di Moena«/»Spretz Tzaorì« tildelt bronzemedaljen på Concours International des Fromages de Montagne (den internationale konkurrence for bjergoste).

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006 (3))

De italienske myndigheder har indledt den nationale indsigelsesprocedure ved at offentliggøre forslaget om anerkendelse af »Puzzone di Moena«/»Spretz Tzaorì« som en beskyttet oprindelsesbetegnelse i Italiens statstidende nr. 271 af 21. november 2011.

Den konsoliderede udgave af varespecifikationen kan ses på dette websted:

http://www.politicheagricole.it/flex/cm/pages/ServeBLOB.php/L/IT/IDPagina/3335

eller

ved at gå direkte til hjemmesiden for ministeriet for landbrug, fødevarer og skovbrug (http://www.politicheagricole.it), klikke på »Qualità e sicurezza« (øverst i skærmens højre side) og herefter på »Disciplinari di Produzione all’esame dell’UE«.

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet med Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.

(3) Se fodnote 2.